En løs hund var formentlig årsagen til at ti kvier løb ud foran passagertog i Skalborg

En rystet indehaver af CN Naturpleje kunne i dag gense ulykkesstedet, hvor ti kvier brød ud af deres indhegning og endte på togstrækningen mellem Aalborg og Skalborg. - Det er jo en forfærdelig situation. Tænk hvad der var sket, hvis dyrene var løbet ud på motorvejen eller hvis et tog var blevet afsporet, siger Kristoffer Nielsen, der er ansvarlig for arealerne, som kvierne er i gang med at afgræsse for Aalborg Kommune. Noget tyder på, at det var en løs hund, der fik kreaturerne til at bryde ud af indhegningen. En situation som Kristoffer Nielsen har oplevet flere gange på markerne i ådalen. - Folk fra området og hele byen kører herud og slipper deres hunde løs, så de kan blive luftet. De gør det i bedste mening, men det går galt gang på gang, når hundene pludseligt begynder at jage dyrene rundt i foldene, forklarer han. I forbindelse med fredagens ulykke løb dyrene ud på vejen, hvor bilister fra begge sider forsøgte at genne dem tilbage. I stedet løb de tværs over vejen og ind på jernbanen. Opkald til politiet for at få togtrafikken afbrudt blev oveni forsinket, da politiet samtidig arbejdede med en skudsag i Nørresundby. Fire kvier blev dræbt på stedet af et kørende tog, én måtte aflives på stedet og en sjette blev aflivet lørdag af en dyrlæge som følge af sine skader. Dagen efter ulykken er naboerne til foldene i haveforeningen Draget imidlertid ikke overraskede over, at det endte så galt som det gjorde. - Det med hundene er selvfølgelig et problem, men hegnet er også i en rigtig skidt forfatning. Mange steder er hegnet helt begravet i græs og bjørneklo og så er det ikke mærkeligt, at det ikke leverer strøm nok til at holde dyrene inde, forklarer Rune Kristensen, der for en ordens skyld lige lægger sin tunge henover hegnstråden for at demonstrere at spændingen i tråden er nærmest ikke-eksisterende. Rune Kristensen, der selv er landbrugsmedhjælper, forklarer at flere af beboerne i området er bekymrede ved hegnet, da de frygter at kvierne kan rende ud mellem kolonihavehusene, hvor der er mange børn. Kritikken giver Kristoffer Nielsen imidlertid ikke meget for: - Vores hegn er iorden og gode nok til at holde dyrene inde. Problemet er de løse hunde som jager med dyrene. Hvis folk har en hund, som de ikke kan holde i snor, bør de købe sig et landsted hvor den kan løbe på deres egen jord, lyder det fra ham. Kvierne er en del af en samlet bestand på knap 250 kreaturer som Kristoffer Nielsen har i ”kviehotel”. En ordning hvor han forpagter jord af kommunen som skal afgræsses og hvor landmænd så sætter dyrene i sommerpension hos forpagteren